CELEX: 32016D1455
Language: hr
Date: 2016-04-15 00:00:00
Title: Delegirana odluka Komisije (EU) 2016/1455 оd 15. travnja 2016. o izmjeni Priloga III. Odluci br. 466/2014/EU Europskog parlamenta i Vijeća kojom se dodjeljuje jamstvo EU-a Europskoj investicijskoj banci protiv gubitaka u okviru financijskih operacija kojima se podržavaju ulagački projekti izvan Unije, u pogledu Bjelarusa

6.9.2016   
            
            
               HR
            
            
               Službeni list Europske unije
            
            
               L 238/5
            
         DELEGIRANA ODLUKA KOMISIJE (EU) 2016/1455
   оd 15. travnja 2016.
   o izmjeni Priloga III. Odluci br. 466/2014/EU Europskog parlamenta i Vijeća kojom se dodjeljuje jamstvo EU-a Europskoj investicijskoj banci protiv gubitaka u okviru financijskih operacija kojima se podržavaju ulagački projekti izvan Unije, u pogledu Bjelarusa
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Odluku br. 466/2014/EU Europskog parlamenta i Vijeća od 16. travnja 2014. kojom se dodjeljuje jamstvo EU-a Europskoj investicijskoj banci protiv gubitaka u okviru financijskih operacija kojima se podržavaju ulagački projekti izvan Unije (1), a posebno njezin članak 4. stavak 2.,
   budući da:
   
               (1)
            
            
               Od donošenja Odluke br. 466/2014/EU ostvaren je određen napredak u području gospodarstva, socijalnih pitanja, okoliša i politike u Bjelarusu.
            
         
               (2)
            
            
               U siječnju 2015. Coreper je odobrio popis od 29 mjera za jačanje politike „kritičkog angažmana” EU-a s Bjelarusom. Jedna od tih mjera odnosi se na reviziju koju provodi EU u području njegova restriktivnog pristupa kreditiranju Europske investicijske banke (EIB) u Bjelarusu.
            
         
               (3)
            
            
               U svojim zaključcima od 1. listopada 2015. Politički i sigurnosni odbor naveo je dodatne konkretne mjere za jačanje politike kritičkog angažmana EU-a s Bjelarusom, a posebno mjeru ublažavanja ograničenja EIB-ova financiranja u Bjelarusu.
            
         
               (4)
            
            
               U svojim zaključcima o Bjelarusu od 15. veljače 2016. Vijeće je odlučilo ubrzati provedbu mjera za poboljšanje suradnje između EU-a i Bjelarusa u više područja povezanih s gospodarstvom, trgovinom i pomoći u cilju moderniziranja Bjelarusa i njegova gospodarstva na dobrobit bjelaruskog stanovništva, među ostalim u pogledu pristupanja Svjetskoj trgovinskoj organizaciji i u suradnji s međunarodnim financijskim institucijama, a posebno s EIB-om i Europskom bankom za obnovu i razvoj (EBRD) u skladu s njihovim ovlastima. Vijeće je također potaknulo Bjelarus da ubrza prijeko potrebne gospodarske reforme.
            
         
               (5)
            
            
               Konkretni koraci koje Bjelarus poduzme u smislu poštovanja općih temeljnih sloboda, vladavine prava i ljudskih prava i dalje će biti ključni za oblikovanje buduće politike Unije prema Bjelarusu.
            
         
               (6)
            
            
               Uzevši u obzir političke događaje u Bjelarusu, financijskom potporom Unije i međunarodne zajednice, među ostalim ublažavanjem ograničenja EIB-ovih aktivnosti u Bjelarusu, toj zemlji bi se moglo pomoći da razvije svoj privatni sektor, poboljša svoju infrastrukturu i potakne rast produktivnosti, čime bi se pridonijelo poboljšanju dinamičnosti i srednjoročnog rasta bjelaruskoga gospodarstva. Osim toga, EIB-ovim operacijama financiranja kojima se promiče primjena odgovarajućih ekoloških standarda trebao bi se podržati ekološki prihvatljiv i održiv razvoj Bjelarusa.
            
         
               (7)
            
            
               Stoga je Komisija uz sudjelovanje Europske službe za vanjsko djelovanje procijenila da ukupno stanje na političkom, gospodarskom i socijalnom planu te planu okoliša omogućuje da se Bjelarus uvrsti u Prilog III. Odluke br. 466/2014/EU u kojem je naveden popis zemalja prihvatljivih za EIB-ovo financiranje u okviru jamstva Unije.
            
         
               (8)
            
            
               Odluku br. 466/2014/EU trebalo bi stoga na odgovarajući način izmijeniti,
            
         DONIJELA JE OVU ODLUKU:
   Članak 1.
   U točki B. stavku 2. Priloga III. Odluci br. 466/2014/EU riječi „Istočna Europa: Republika Moldova, Ukrajina” zamjenjuju se riječima „Istočna Europa: Bjelarus, Republika Moldova, Ukrajina”.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 15. travnja 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 135, 8.5.2014., str. 1.